DTAC เตรียมจ่ายปันผล 0.72 บ. เป้า 77 บ.ราคาหุ้นสะท้อนผลการดำเนินงานที่ต่ำแล้ว
บล.ซีไอเอ็มบี (ประเทศไทย) ระบุว่า DTAC ราคาหุ้นสะท้อนผลการดำเนินงานที่ต่ำแล้ว ขณะที่มองกว่าการจ่ายปันผล 0.72 บ. จะช่วงพยุงราคาหุ้นได้ ชูเป้า 77 บ.
20 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (20 ต.ค.) แนะนำ ซื้อ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC โดยมีราคาเป้าหมาย 77 บาท หลังเมื่อวานนี้ DTAC รายงานผลการดำเนินงานไตรมาส 3/58 ออกมามีกำไรสุทธิ 1,227 ล้านบาท (ลดลง 52.4% จากปีก่อน, ลดลง 10.7% จากไตรมาสก่อน) EPS 0.52 บาท แต่หากตัดรายการพิเศษขาดทุนจากอัตราแลกเปลี่ยน 356 ล้านบาทจะมีกำไรปกติจากการดำเนินงาน 1,583 ล้านบาท (ลดลง 39% จากปีก่อน, เพิ่มขึ้น 1% จากไตรมาสก่อน) ดีกว่าที่ตลาดคาด 8%
โดยเชื่อว่าราคาหุ้นที่ปรับลดลงมาแรงในปีนี้ได้สะท้อนภาพผลการดำเนินงานที่ตกต่ำไปแล้ว ดังจะเห็นได้จากราคาหุ้นนับจากต้นปี (YTD) ที่ DTAC ปรับลดลง 42% ขณะที่หุ้นในกลุ่มอย่าง บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ลดลง 8.4%, บริษัท ทรู คอร์ปอเรชั่น จำกัด (มหาชน) หรือ TRUE ลดลง 6.3% เทียบกับตลาดที่ปรับลดลง 5.4% ส่วนหากเทียบในช่วง 1 เดือนที่ผ่านมาราคาหุ้น DTAC -14.5% แย่กว่า ADVANC -1.3%, TRUE+3.0% และตลาด (SET) +1.9% ซึ่งจะเห็นได้ว่าราคาหุ้น laggard หุ้นในกลุ่มมากจากแนวโน้มผลกำไรที่แย่ลงสวนทางกลุ่ม แต่คาดว่าน่าจะผ่านจุดต่ำสุดในไตรมาส 3/58 ไปแล้ว
นอกจากนั้นการประกาศจ่ายเงินปันผลระหว่างกาล 0.72 บาทเมื่อวานนี้ก็คาดว่าจะช่วยพยุงราคาหุ้นได้ อีกทั้งรายได้ของบริษัทเริ่มมีสัญญาณกลับมาดีขึ้นและการประมูล 4G น่าจะช่วยเพิ่มมูลค่าได้หากบริษัทชนะการประมูลในราคาที่สมเหตุสมผล ในด้านของ downside คาดว่าจำกัดเนื่องจากปริมาณการถือครองหุ้นของนักลงทุนต่างประเทศลดลงมาอยู่ในระดับต่ำสุดในรอบ 7 ปีจากระดับ 25% เมื่อปี 2008 ลงมาอยู่ที่ 14.7% ในปัจจุบัน